ועדת החינוך והתרבות, כנסת 15, פרוטוקול מספר 493, 2002-07-01 10:00

זבולון אורלב: אני מתכבד לפתוח את הישיבה בעניין הצעה לסדר יום שיזם חבר הכנסת שמואל הלפרט.

זבולון אורלב: ההצעה בעניין תקציב הסמינרים לבנות "בית יעקב" עלתה לדיון במליאה והמליאה החליטה להעביר את הדיון לישיבת ועדת החינוך והתרבות.

זבולון אורלב: חבר הכנסת הלפרט, בבקשה.

שמואל הלפרט: לפני כחודש ימים העליתי לדיון את נושא הקיצוצים בסמינרים לבנות "בית יעקב" בשנה הנוכחית ובשנה הבאה.

שמואל הלפרט: אני רוצה לומר שכל ממשלות ישראל מאז קום המדינה הבחינו בעובדה שהסמינרים לבנות "בית יעקב" הם המקבילה לחינוך הגבוה, המקבילה לאוניברסיטאות, למכללות, לטכניון וכדומה.

שמואל הלפרט: לפיכך מספר התלמידות בסמינרים לא הוגבל לפי הצורך במורות אלא כל בת התקבלה לסמינר.

שמואל הלפרט: לאחרונה הוחלט על-ידי משרד החינוך על צמצומים בסבסוד של הסמינרים.

זבולון אורלב: זה מעבר לצמצומים בסמינרים בכלל?

שמואל הלפרט: לא היה כל קשר בין הסמינרים הכלליים לבין הסמינרים של "בית יעקב".

שמואל הלפרט: בכלל הסמינרים קיבלו תלמידות לפי מספר המורות הדרוש בחינוך, ואילו בסמינרים של "בית יעקב" מספר הבנות לא הוגבל אף פעם, מתוך הכרה בעובדה שזה החינוך הגבוה של המגזר של "בית יעקב" ושאין לבנות "בית יעקב" אלטרנטיבה אחרת.

זבולון אורלב: גם בחינוך הגבוה היו קיצוצים.

שמואל הלפרט: נכון, אבל השאלה היא האם כאן הקיצוץ הוא באותו יחס לקיצוצים בחינוך הגבוה.

שמואל הלפרט: כתוצאה מזה לאלפי בנות לא יהיה מקום לימודים בחינוך הגבוה.

זבולון אורלב: על איזה קיצוץ מדובר?

שמואל הלפרט: דובר על הקפאת מספר התלמידות השנה, בהתעלם מהגידול הטבעי.

שמואל הלפרט: זה יגרום לכך שמאות ואלפי בנות לא יתקבלו לסמינרים בשנה הבאה.

שמואל הלפרט: זה נושא אחד.

שמואל הלפרט: יש הרבה נושאים שאני רוצה להעלות אבל אתמקד רק בעוד נושא אחד, ואבקש אחר-כך ממנהלי הסמינרים להרחיב עליו את הדיבור, בנושא קיצוץ שעות גמול להכנה לבגרות.

שמואל הלפרט: היתה מסורת, שמוסדות החינוך של "בית יעקב" מנועים מלהגיש את תלמידותיהם לבחינות בגרות.

שמואל הלפרט: סוכם כבר לפני עשרות שנים עם שרי החינוך לדורותיהם, שתנועת "בית יעקב" תקיים מערכת אוטונומית של בחינות במסגרת מכון סאלד.

שמואל הלפרט: אגב, המבחנים היו אף ברמה גבוהה ממבחני הבגרות הרגילים, וד"ר שרה זיו יודעת את זה.

שמואל הלפרט: במשך כל השנים המורות קיבלו גמול עבור הכנת תלמידות לבגרות אך השנה הפסיקו את שעות הגמול למורות, למרות שהבחינות במכון סאלד הן בדרגה לא יותר נמוכה מאשר מבחני הבגרות.

זבולון אורלב: מי קבע?

שמואל הלפרט: כך קבע משרד החינוך כאשר נתן הוראה למכון סאלד להכין את המבחנים.

שמואל הלפרט: ד"ר שרה זיו יכולה להעיד על כך שהבחינות אינן ברמה יותר נמוכה מאשר בחינות הבגרות.

שמואל הלפרט: זה יצר פגיעה קשה מאוד בעשרות רבות של מורות, שחלק נכבד ממשכורתן הגיע משעות הגמול.

שמואל הלפרט: נתתי רק שתי דוגמאות.

שמואל הלפרט: אבקש ממך, אדוני היושב-ראש, שתואיל להרשות למנהלי הסמינרים להציג את הבעיה בפירוט רב יותר.

בנימין שצרנסקי: אפתח בנושא האחרון שהעלה חבר הכנסת הרב הלפרט.

זבולון אורלב: הנושא שלנו הוא הקיצוץ בסמינרים.

זבולון אורלב: אנשי משרד החינוך העוסקים בנושא השני לא הוזמנו לישיבה כי לא ידענו שהוא יעלה.

בנימין שצרנסקי: נמצאים פה אנשים מאגף התקציבים במשרד החינוך.

זבולון אורלב: אני לא יודע אם הם בקיאים בזה.

בנימין שצרנסקי: אני מבקש בכל זאת להעלות את העניין.

זבולון אורלב: תעלו, אבל אני לא בטוח שיהיה מי שישיב.

זבולון אורלב: הקיצוץ בגמול הכנה לבגרות הוא לא קיצוץ של הכשרת מורים או קיצוץ של האגף לחינוך על יסודי.

שרה זיו: אני לא יכולה להשיב בעניין הקיצוץ הזה.

שרה זיו: זה לא התחום שלי.

שרה זיו: זה נמצא באחריות גברת לבנה אברמוביץ או גברת רחלה שיפר.

בנימין שצרנסקי: אני אעלה את זה בכל אופן, ואולי נוכל לבקש תשובה ממי שצריך.

בנימין שצרנסקי: לפני כ-19 שנים הגיעו להסדר עם משרד החינוך - אז מר שמואלי היה המנכ"ל - שמערכת "בית יעקב" תקיים מבחנים במסגרת מכון סאלד.

בנימין שצרנסקי: לשם זה היא הקימה בשעתו מרכז בחינות, עם כל הכלים וכל הסדרים הנהוגים במשרד החינוך, וכך זה עבד במשך כל השנים.

בנימין שצרנסקי: המורות שהגישו את הבנות לבחינות קיבלו גמול הכנה לבחינות, כנוהל.

בנימין שצרנסקי: לפני כשנתיים במסגרת הקיצוצים הגדולים שהיו אז, כשמשרד החינוך היה צריך לקצץ מתקציבו ולהחזיר לאוצר סכום גדול של כסף, חיפשו כל מיני דרכים לקיצוצים והגיעו לגמולים של הבחינות.

בנימין שצרנסקי: מישהו החליט להשאיר רק את בחינות הבגרות ולמחוק את מבחני מכון סאלד.

בנימין שצרנסקי: כמובן שזה גרם אצלנו לתסיסה רבה.

בנימין שצרנסקי: בשעתו היינו אצל מנכ"לית משרד החינוך, גברת עמיחי, והיא הקימה ועדה.

בנימין שצרנסקי: יש לי פה את הפרוטוקול.

בנימין שצרנסקי: אני הייתי חבר בוועדה בראשות מר שלמה אלון, מנהל אגף המפמ"רים שנתבקש לשבת עם המרָכְזים של המקצועות ולשקלל ביחד איתם את המשקל של הבחינות.

בנימין שצרנסקי: ואכן הוא כתב דוח, בו לקח בחשבון את משקל הבחינות ולאור זה שקלו כמה מגיע.

בנימין שצרנסקי: לאחר שהדוח הוגש התגובה היתה: רבותי, אין כסף.

בנימין שצרנסקי: אני רוצה לציין מלה לא יפה שאמרו לי: "תביאו כסף".

בנימין שצרנסקי: זה מאוד מקומם.

בנימין שצרנסקי: זה לא לטעמי.

בנימין שצרנסקי: הדבר נסחב.

בנימין שצרנסקי: המורות מגישות את התלמידות לבחינות, עובדות קשה ומגיע להן.

בנימין שצרנסקי: זה מוריד לאט-לאט את המוטיבציה של המורות.

בנימין שצרנסקי: כל אחד יודע מה זה להכין תלמידות לכך וכך יחידות בבחינות.

בנימין שצרנסקי: המורות צועקות שאין להן כוח יותר.

בנימין שצרנסקי: יש לנו ועד מנהלים ואנחנו דנו בעניין אך ראינו שאנחנו אובדי עצות.

בנימין שצרנסקי: אמרנו שאולי נקיים את הבחינות כבחינות מוסדיות, אולם משרד החינוך צריך להכיר בבחינות המוסדיות הללו.

בנימין שצרנסקי: קיבלנו מכתב מגברת שרה זיו - יתכן שבצדק רב - שהיא לא תכיר בבחינות המוסדיות הללו.

שרה זיו: במכתב שלהם למנכ"לית היה כתוב שהבחינות המוסדיות ישמשו כניסה למוסדות ההכשרה להוראה.

שרה זיו: אמרתי: לא.

שרה זיו: אנחנו לא קיבלנו החלטה כזאת וזה לא מה שיהיה.

שרה זיו: את הבחינות של מכון סאלד קיבלנו, אבל את זה לא קיבלנו.

בנימין שצרנסקי: בכל אופן, הדבר נשאר פתוח.

בנימין שצרנסקי: המנהלים והמורות לא יודעים מה יעשו לקראת שנה הבאה.

בנימין שצרנסקי: העניין דחוף.

בנימין שצרנסקי: אנחנו מבקשים את התערבות ועדת הכנסת.

זבולון אורלב: מה פירוש שהן לא יודעות מה לעשות?

בנימין שצרנסקי: המורות אומרות שאין יפסיקו להכין תלמידות לקראת הבחינות כי הן לא מקבלות גמול, ומשרד החינוך אומר שאין לו כסף לכך.

בנימין שצרנסקי: כל הדברים מסודרים, מתויקים, יש אישור ממכון סאלד.

בנימין שצרנסקי: הבאתי לכאן תיק שלם, אם רוצים ללמוד את הדבר לעומק.

בנימין שצרנסקי: אנחנו מבקשים את התערבות ועדת הכנסת כדי שהמורות המכינות את התלמידות לקראת הבחינות תתוקצבנה באותו יחס, לפי המשקל של הבחינות שאושר להן.

זבולון אורלב: אמרת שהוקמה ועדה.

זבולון אורלב: האם היא סיימה את עבודתה?

בנימין שצרנסקי: היא התפזרה לאחר שהתברר שאין כסף.

זבולון אורלב: חבל שלא אמרתם קודם שזה הנושא.

שמואל הלפרט: העליתי את הנושא הזה בנאום שלי במליאת הכנסת.

זבולון אורלב: אצלי כתוב: "תקציב הסמינרים לבנות 'בית יעקב' - הצעה לסדר", זה הכותרת.

זבולון אורלב: לא זימנו לכאן את אנשי משרד החינוך שעוסקים בנושא.

שמואל הלפרט: לגבי חלק גדול מהמורות גמול הכנה לבחינות מהווה 20%-30% ממשכורתן.

בנימין שצרנסקי: הוועדה סיכמה את כל ההליכים אבל הבעיה הכספית נשארה פתוחה.

שרה זיו: אנחנו לא נוכל להסכים לקבלה להכשרת מורים על-פי בחינות מוסדיות.

שרה זיו: בחינות סאלד הוכרו בשלב כלשהו כמקבילות לבגרות, אבל שאנשים יכנסו ללא בחינות בגרות, ללא בחינות סף, ללא כלום?

שרה זיו: יש לנו בעיה עם זה.

זבולון אורלב: הרב שצרנסקי, אנא הסבר לי את האידיאולוגיה, למה בחינות סאלד כן, ובחינות בגרות לא?

בנימין שצרנסקי: זה החלטה של מועצת גדולי התורה מלפני שנים אחדות.

בנימין שצרנסקי: בבחינות סאלד עובדים לפי תכנית שאושרה בשעתו עבור "בית יעקב".

זבולון אורלב: אני לא מערער על ההחלטה.

זבולון אורלב: אולי תוכל רק להסביר לי אותה.

זבולון אורלב: למה בחינות מכון סאלד כשרות ואילו בחינות הבגרות לכאורה לא?

זבולון אורלב: למה אי אפשר לעשות בגרות לפי תכנית הלימודים שמאושרת ל"בית יעקב"?

בנימין שצרנסקי: אז הבינו שזה מה שיבטיח את העצמאות של "בית יעקב" ושל החינוך העצמאי.

זבולון אורלב: אם היו עושים בחינות בית-ספריות, אני מבין שזה היה נותן לכם עצמאות; אבל אם עושים בחינות של מכון סאלד - הרי גם זה כבר לא מאפשר לכם עצמאות.

בנימין שצרנסקי: בוועדה שמכינה את השאלונים משתתף תמיד נציג של "בית יעקב".

זבולון אורלב: אולי אפשר להגיע להסדר דומה עם משרד החינוך לגבי בחינות בגרות.

שרה זיו: אני חושבת שזה נכון במאה אחוז.

זבולון אורלב: אני למשל לא מבין למה אי אפשר לעשות בחינת בגרות לפי תכנית הלימודים של "בית יעקב" ושיישב בוועדה שמכין את השאלות נציג של "בית יעקב" כדי להבטיח שהשאלות יהיו בדיוק בהתאם לתכנית הלימודים.

בנימין שצרנסקי: קודם כל, גם אז יצטרכו לתת את הכסף.

זבולון אורלב: אבל אז לא יהיה שום תירוץ.

בנימין שצרנסקי: זה שאלה שאנחנו צריכים להעלות בפני גדולי ישראל.

זבולון אורלב: אני מוכן לבוא ולהסביר להם את זה לטובתכם.

זבולון אורלב: יכול להיות שלא מסבירים להם נכון, שאין שום הבדל.

זבולון אורלב: ברגע שקיבלת על עצמך לעשות בחינות חיצוניות - מכון סאלד הוא מכון ממשלתי והוא לא תחת חסות מועצת גדולי התורה, העובדים והמנהלים במכון סאלד מתקבלים על-פי החלטות של משרד החינוך - זה כמו בחינות חיצוניות.

זבולון אורלב: מנקודת מבטכם יש פה לפי דעתי טעות.

שמואל הלפרט: אדוני היושב-ראש, אני מוכן להסביר לך את זה אחרי הישיבה.

שרה זיו: החשש שלהם, אם אני מבינה נכון, קשור להמשך הלימודים שנובע מקיום תעודת בגרות.

זבולון אורלב: קודם כל, מחר האוניברסיטאות יכולות להכיר גם הן בבחינות של מכון סאלד, כמו שמשרד החינוך מכיר בהן.

זבולון אורלב: כמו כן, מעל גיל 30 אפשר להיכנס לאוניברסיטאות גם ללא תעודת בגרות, ולמכינות אפשר להיכנס ללא תעודת בגרות.

זבולון אורלב: אני לא נכנס לשיקולים של מועצת גדולי התורה.

זבולון אורלב: הגישה נגד לימודי חול די ברורה לי, אבל מרגע שהחליטו שמכון סאלד כן מקובל, הרי מכון סאלד הוא גם דבר חדש, הוא קיים רק 18 שנים.

זבולון אורלב: כל עוד בנות "בית יעקב" לא נבחנו במבחני מכון סאלד אז הטיעון היה מאוד ברור לי: יש לנו גישה חינוכית האומרת דרך מסוימת, אופי מסוים, אנחנו לא מחוברים לבחינות הממשלתיות, בנותינו לומדות בדרך מסוימת.

זבולון אורלב: זה בסדר גמור, אני מבין את ההיגיון.

זבולון אורלב: אבל מרגע שמחליטים על בחינה חיצונית, אין לי הסבר אחר זולת החשש מכניסה לאוניברסיטאות.

יהודה בדיחי: אולי אוסיף עוד משפט לאינפורמציה.

יהודה בדיחי: יש מוסדות שעושים בהם בחינות בגרות, ויש מוסדות שעושים בגרות חלקית של המדינה, לא של מכון סאלד.

יהודה בדיחי: יש כל מיני צורות באמצע, וזה גורם לבעיות נוספות.

זבולון אורלב: נכון, יש לי עם זה הרבה צרות כי הן אחר-כך עוברות לחינוך הדתי ולא מכירים להן בבחינה הזאת.

קריאה: הן משלימות בגרות.

זבולון אורלב: יש בנות שעברו מ"בית יעקב" לחינוך הממלכתי-דתי בסוף כיתה י'.

זבולון אורלב: גם אם הן כבר נבחנו בתנ"ך, התכנית שלהן לבחינת בגרות בתנ"ך לא מוכרת על-ידי החינוך הממלכתי-דתי - שאגב, דורש יותר - ולא מכירים בהשכלה שלהן.

זבולון אורלב: כבר טיפלתי בכמה תלונות.

זבולון אורלב: שאלתי: למה בת שהיא בוגרת "בית יעקב" צריכה לחזור על בחינת בגרות שהיא כבר עשתה בתנ"ך?

זבולון אורלב: האם התנ"ך של "בית יעקב" הוא פחות מהתנ"ך של הממלכתי-דתי?

זבולון אורלב: אז אמרו לי: כן.

בנימין שצרנסקי: מר משה דקלו, סגן מנהל מחלקת בחינות, שאל אותי אותה שאלה.

בנימין שצרנסקי: הוא אמר: העולם מתחדש ומה שמר שמואלי החליט בשעתו כבר לא מקובל, היום מחליטים אחרת.

בנימין שצרנסקי: לפני כן הוא סיפר לי שיש לו הרהורים על מעבר לתפקיד אחר.

בנימין שצרנסקי: אמרתי: ראה, אתה אומר היום שלא מקובל מה שמר שמואלי עשה אז.

בנימין שצרנסקי: אתה תלך ותאפשר לנו, כמו שאתה אומר, בחינות בגרות מיוחדות.

בנימין שצרנסקי: מחר יבוא איזה פקיד אחר ויגיד שמה שמר דקלו סידר כבר לא מקובל.

בנימין שצרנסקי: ברגע שיש לנו עצמאות, אנחנו בעלי הבית.

זבולון אורלב: יכול להיות.

זבולון אורלב: אגב, אני מניח שההחלטה הזאת היא החלטה של משרד האוצר.

זבולון אורלב: בא משרד החינוך והגיש את החשבון לאוצר.

זבולון אורלב: זה כמו משכורות, הרי גמול הוא חלק מעלות שכר.

זבולון אורלב: כשמשרד החינוך הגיש את עלות השכר אמר האוצר: מה פתאום אתם משלמים גמול?

זבולון אורלב: ההסכם הקיבוצי הוא רק על גמול הכנה לבגרות והוא לא חל על גמות להכנה לבחינות מכון סאלד.

שמואל הלפרט: אבל זה מקביל לגמרי.

זבולון אורלב: לעניות דעתי הוויכוח צריך להיות בעצם עם הממונה על השכר.

זבולון אורלב: הממונה על השכר לא מכיר בגמול הזה.

זבולון אורלב: הוא אומר: יש פה איזה הסדר שהוא מתחת לשולחן.

זאב וולף: יש כאן פרדוכס.

זבולון אורלב: הואיל והישיבה צריכה להסתיים בשעה 11:00 אז אני מציע שנתקדם וניגש לטפל בנושא העיקרי.

זבולון אורלב: אני אפנה למשרד החינוך ועל-פי התשובה, נשקול מה לעשות.

שרה זיו: אולי תפנה גם לממונה על השכר.

זבולון אורלב: הכתובת שלי קודם כל היא משרד החינוך.

זבולון אורלב: גברתי, מנהלת האגף להכשרת עובדי הוראה, בבקשה.

שרה זיו: אנחנו מדברים עכשיו על קיצוץ המכסות בסמינרים.

שרה זיו: יש פה כפל שמות מאחר שהסמינרים הם גם התיכון וגם ההכשרה.

שרה זיו: אנחנו מדברים עכשיו על ההכשרה.

שרה זיו: אדוני היושב-ראש, שאלת את חבר הכנסת הלפרט האם הקיצוץ היה זהה.

שרה זיו: לדברי חבר הכנסת הרב הלפרט כאשר היה קיצוץ לכל המכללות היה קיצוץ גם למגזר החרדי.

שרה זיו: בנוסף לכך, היה קיצוץ של 7.5% במגזר החרדי שנבע מקשיים בתוך הקבוצה הזאת של המגזר החרדי.

זבולון אורלב: היו שלושה קיצוצים בהכשרת מורים, 3% 3% 3% - כלומר קיצוץ של 9%.

שרה זיו: אנחנו מתייחסים למגזר החרדי כשייך אלינו.

שרה זיו: פרט לזה, בגלל הקשיים המיוחדים בתקצוב המגזר החרדי היה קיצוץ של 7.5% נוספים בחודשים ינואר-אוגוסט השנה.

שרה זיו: כלומר, הקיצוץ מספטמבר 2001 ואילך הוא 10%.

שמואל הלפרט: 10% נוספים.

שרה זיו: לא נוספים.

שרה זיו: ה-7.5% יגדל ל-10%.

שרה זיו: זה 7.5% 2.5%, יחד זה 10%.

זבולון אורלב: מעבר לקיצוץ של 9% בכל המכללות להכשרת מורים, יקוצצו הסמינרים של "בית יעקב" ב-10% נוספים.

שמואל הלפרט: כלומר זה 19%.

שרה זיו: זה לא 19%.

שרה זיו: לא צריך לחבר אותם.

שרה זיו: 9% זה הקיצוץ בכלל המערכת.

שרה זיו: עזבו את זה.

שרה זיו: בנוסף, למגזר החרדי בינואר עד אוגוסט היה קיצוץ של 7.5% בתקצוב, כאשר בספטמבר ה-7.5% יגדלו ל-10%.

שרה זיו: זה לא יהיה עוד 10%.

זבולון אורלב: מספטמבר מדובר על קיצוץ ב-9%, כמו בכל הסמינרים, וכן 10% של החינוך החרדי.

זבולון אורלב: כלומר בתשס"ג, לעומת תשס"א, יש קיצוץ של 19%.

שרה זיו: לא, מכיוון שבינתיים נוספו הרבה מאוד כספים למגזר החרדי והיה שם למעשה גידול.

שמואל הלפרט: נוספו תקציבים בגלל מספר התלמידות.

יהודית גידלי: אולי תוכלו למסור לנו נתונים, מה היה התקציב, בכמה הוא עלה ובכמה הוא ירד.

שרה זיו: לא רציתי לדבר על המספרים אלא על משהו עקרוני יותר.

שרה זיו: מר בדיחי ידבר על המספרים.

יהודה בדיחי: שנת 2000 היא נקודת המוצא.

יהודה בדיחי: בשנת 2001 קיבלנו 22 מיליון שקל להרחבת מכסות הקליטה של המגזר החרדי.

יהודה בדיחי: זה לא הוכנס לבסיס התקציב.

יהודה בדיחי: התקיימה ישיבה, עוד לפני ההחלטה להעביר את הכסף למכללות, בלשכת מנכ"לית משרד החינוך, בהשתתפות חבר הכנסת רביץ, מר ניסן רז, מר עדי הרשקוביץ וגברת יעל אנדורן.

יהודה בדיחי: גברת יעל אנדורן הודיעה שבתקציב 2002 כל 22 מיליון השקלים ימחקו.

יהודה בדיחי: חבר הכנסת רביץ הודיע שהם יעשו הכל כדי שהכסף הזה יועבר לבסיס התקציב ושאף תתקבל תוספת מעבר ל-22 מיליון השקלים לצורך פתיחת שנתון לימודים נוסף, כי בשנת 2001 נפתחו כ-5 מוסדות חדשים.

יהודה בדיחי: דבריו של חבר הכנסת רביץ הצליחו לשכנע את מנכ"לית משרד החינוך לאשר את זה.

יהודה בדיחי: לאור כל זה אכן כינסנו ועדת תמיכות ואישרנו את 22 מיליון השקלים לשנת 2001.

יהודה בדיחי: באותה שנה היה קיצוץ של 3% אך הקיצוץ הזה לא חל על המגזר החרדי.

יהודה בדיחי: הם תוקצבו בדיוק כפי שאנחנו מתקצבים כל מוסד אך היה פער בין מספר התלמידים למכסה (90%) ולפיכך לא היה שם קיצוץ של 3%.

יהודה בדיחי: בשנת 2002 קיבלנו 11 מיליון שקל במקום 22 מיליון שקל, לא כולל התוספת בשל הגידול הטבעי.

יהודה בדיחי: 11 מיליון שקל הופיעו בבסיס התקציב.

יהודה בדיחי: לכן לקחנו את בסיס תקציב 2000 והוספנו לזה 11 מיליון שקל.

יהודה בדיחי: בדקנו ומצאנו שנוספו 850 תלמידים.

יהודה בדיחי: היתה לנו הבעיה כי לא נוריד מסמינר הקיבוצים, ששם היה קיצוץ של 6% ועוד הורדו מכסות, ולא נוריד מבית-ברל או מתלפיות.

יהודה בדיחי: היתה פסיקה של הרב אלישיב, על דעת חבר הכנסת הרב רביץ, שבשלב הזה עד שיימצא תקציב נוסף, יחלוקו.

שרה זיו: זה אומר שלא נקצץ מכסות.

יהודה בדיחי: יחלוקו בין מוסדות חרדיים בלבד.

יהודה בדיחי: לוקחים את מספר התלמידים במגזר החרדי, מיפקד תלמידים בפועל, שהוא X, מול תקציב Y ותהיה חלוקה יחסית.

זבולון אורלב: כלומר, במקום לקצץ מכסות תלמידים, מקצצים את מכסת הכסף לתלמיד.

יהודה בדיחי: נכון, לא הורדנו את מספר התלמידים.

זבולון אורלב: כלומר, עכשיו תלמידה ב"בית יעקב" מקבלת אותו תקצוב שמקבל תלמיד בבית-ברל.

יהודה בדיחי: אם המגזר הממלכתי והממלכתי-דתי קוצץ במצטבר עד 2002 ב-6%, בעקבות התוספות התקציביות שהיו צבועות אך ורק למגזר החרדי, המגזר החרדי לא קוצץ בשנים 2000-2001.

זבולון אורלב: בשנת 2000 יש שם קיצוץ של 11 מיליון שקל.

יהודה בדיחי: לקחנו את מה שניתן למגזר החרדי בתקציב שנת 2000, הוספנו לזה את ה-850, על דעת מנכ"לית המשרד, ונתנו חלוקה יחסית לתקופת ינואר-אוגוסט, על-פי מספר התלמידים בפועל.

ורדית רז: ומה עם הקיצוץ של 9% שספגו כל היתר?

יהודה בדיחי: אצלם הקיצוץ היה חלקי.

יהודה בדיחי: הם קיבלו תקציבים מסוימים צבועים במיוחד למגזר החרדי.

שמואל הלפרט: זה רק התחשבנות.

שמואל הלפרט: בפועל היה קיצוץ של 11 מיליון שקל.

יהודה בדיחי: בינואר-אוגוסט 2002 קוצץ התקציב מול ספטמבר-דצמבר 2001 ב-7.5%, ובספטמבר-דצמבר 2002 הוא יקוצץ ב-10%.

יהודה בדיחי: לזה מצטרף גם הקיצוץ ב-3% בתקני שעות שנעשה בכל המערכת.

יהודה בדיחי: במגזר הממלכתי והממלכתי-דתי הקיצוץ המצטבר בתקני שעות מספטמבר 2002 הוא 9%, ובמגזר החרדי מספטמבר-דצמבר 2000 הוא יהיה 13%.

שרה זיו: מר בדיחי, התמונה קצת מעוותת.

שרה זיו: אם מסתכלים על השנים האחרונות אז יש גידול רב מאוד של המגזר החרדי לעומת המגזר הממלכתי והממלכתי-דתי.

זבולון אורלב: הוא מסביר למה.

זבולון אורלב: הוא אומר שבמגזר הממלכתי והממלכתי-דתי יש נתיבים להשכלה גבוהה לבנות לא רק במכללות להכשרת מורים ואילו במגזר החרדי אין.

זבולון אורלב: בזה הכירו כל שרי החינוך.

שרה זיו: אבל יש בכל זאת בעיה כלשהי.

שרה זיו: הגידול הזה בסופו של דבר יוצר בעיה גם במגזר החרדי.

שרה זיו: כל הבנות הולכת להוראה אך אין עבודה בהוראה.

שרה זיו: העלות של לימודי ההוראה היא גבוהה.

שמואל הלפרט: בסמינרים יש כבר מסלולים נוספים פרט להוראה.

שרה זיו: אבל כולן גם לומדות הוראה.

שרה זיו: התקצוב של מסלולי ההוראה הוא יקר.

שרה זיו: אם למשל היינו אומרים שכולם צריכים השכלה גבוהה, וב"בית יעקב" כולם היו הולכים ללמוד בחוג לחינוך, או לימודים במקביל ל-BA כללי, אז העלויות של זה היו נמוכות יותר.

שרה זיו: העלויות של הכשרה שיש בה עבודה מעשית, שיש בה תהליכי אימון, שיש בה קבוצות קטנות היא שונה מאשר בקבוצות גדולות.

שרה זיו: עלינו להבין שאנחנו לא נוכל כל שנה לעמוד באותו מקום ולהתווכח, ושכל פעם יאמרו לחרדים ללכת להביא כסף, כמו שתיאר הרב שצרנסקי.

שרה זיו: זה לא דרך.

שרה זיו: לכן הפתרון לא יכול להיות כל שנה יותר 11 מיליון שקל או פחות 11 מיליון שקל.

שרה זיו: לפני שנת 2000, ב-1998-1999 קיבלנו 30 מיליון שקל בבסיס וקלטנו את כל מוסדות בני-ברק, להוציא מוסד אחד של חסידות גור כי לא הספיק הכסף, והעברנו אותם לתקציב המשרד.

שרה זיו: באותה תקופה קיבלנו בבסיס 30 מיליון שקל ואמרנו שכל המוסדות יתוקצבו בצורה מסודרת על-ידי משרד החינוך.

שרה זיו: היה גידול משמעותי במספר המוסדות והגענו ללמעלה מ-20, לעומת 5 לפני כמה שנים.

זבולון אורלב: מה חשוב מספר המוסדות?

שרה זיו: אותו גידול חל גם במספר הלומדים.

זבולון אורלב: בעשור האחרון הוכפל מספר הסטודנטים בישראל.

שרה זיו: במגזר החרדי המספר שולש.

שרה זיו: אנחנו מכירים בכך, וגם קלטנו את כולם.

שרה זיו: במקום כלשהו הדבר הזה צריך להגיע לידי פתרון אחר.

שרה זיו: האוצר היה שותף לכל ההחלטות האלה ולכספים שהועברו.

שרה זיו: הוא ישב בישיבות והעביר את הכספים.

שרה זיו: הוא לא יכול להתנער ולומר: עכשיו זה לא בבסיס התקציב, עכשיו זה כן בבסיס התקציב.

שרה זיו: לא נמצא פה נציג האוצר.

שרה זיו: אנחנו פותחים מוסד בהסכמתו ואנחנו מוסיפים אנשים.

שרה זיו: לכן המשבר נובע קודם כל מצורת העבודה של האוצר.

שרה זיו: זה נקודה אחת.

זבולון אורלב: משרד האוצר יאמר שידוע שכסף שהוא לא בבסיס, שבסיסו קואליציוני, פעמים שהוא קיים ופעמים שהוא לא קיים.

שרה זיו: מה זה אומר?

שרה זיו: בשנת 2000 היינו צריכים לקבל 11 מיליון שקלים אך לא קיבלנו אותם בגלל התופעה הזאת, הם הגיעו רק בסוף השנה ולכן נאלצנו להחזיר אותם.

שרה זיו: בשנת 2001 אמרו שזה יהיה בבסיס התקציב ואז הסכמנו לקבל.

שרה זיו: אם היינו יודעים שזאת התוצאה, לא היינו מקבלים את ה-22 מיליון שקל.

שרה זיו: יוצרים תופעה בלתי אפשרית.

שרה זיו: האם מצפים שאנחנו נזרוק את הבנות ונסגור את המוסדות?

שרה זיו: מה אנחנו נעשה?

נח גרינפלד: המשמעות היא שמאפשרים לפתוח מוסד ולקיים אותו, ואחר-כך אומרים לו שלא ימשיך להתקיים.

שרה זיו: ומה חושב משרד האוצר כשהוא מביא תקציבים קואליציוניים?

שרה זיו: הרי זה לא בא לשם בניית בניין חד-פעמי.

שרה זיו: היה ברור שזה יהיה כך.

זבולון אורלב: בהסכם הקואליציוני של 2002 הוסכם עם משרד האוצר שכל הכספים הקואליציוניים יכנסו לבסיס התקציב.

זבולון אורלב: אז למה נכנס רק 11 מיליון שקל ולא 22 מיליון שקל?

זבולון אורלב: אצלנו (במפד"ל) כל הכספים הקואליציוניים נכנסו לבסיס התקציב.

שמואל הלפרט: צריך לשאול את משרד האוצר.

שמואל הלפרט: אנחנו מבקשים את זה כל הזמן, את 11 מיליון השקלים הנוספים, אך הם לא מעבירים אותם.

שמואל הלפרט: ההסכם עם האוצר היה שכל התקציבים שניתנו בשנה שעברה יהיו קיימים גם השנה בבסיס.

זבולון אורלב: לגבינו הם מילאו את כל ההתחייבויות.

זבולון אורלב: גרעינים תורניים, תרבות תורנית - הכל נמצא בבסיס.

שמואל הלפרט: אצלנו לצערי הרב לא קיימו את זה.

שמואל הלפרט: אני רוצה לומר באופן כללי, אדוני היושב-ראש, קיימת מציאות שאי אפשר להתעלם ממנה.

שמואל הלפרט: יש אצלנו ברוך השם גידול טבעי, כמו שיש בכל המקומות.

שמואל הלפרט: המציאות היא גם שבמגזר החרדי אין חינוך גבוה אחר לבנות פרט לסמינרים, אין אלטרנטיבה אחרת.

שמואל הלפרט: גברת זיו, אני מאוד מצטער לומר לך שאת לא תוכלי לשנות את האידיאולוגיה של החינוך החרדי.

שרה זיו: אני גם לא מתכוונת לשנות אותה.

שמואל הלפרט: את לא תוכלי, גם אם את מתכוונת.

שמואל הלפרט: זאת המסגרת היחידה.

שמואל הלפרט: אין אצלנו לא אוניברסיטה ולא טכניון, כמו שאמרתי כבר, ולא מכללות, אולפנות או שום דבר אחר.

שמואל הלפרט: את המסגרת הזאת חייבים לתקצב.

שמואל הלפרט: אי אפשר לתת לבת להסתובב סתם כך ברחוב ושלא תהיה לה מסגרת.

שמואל הלפרט: זאת המציאות שבה אנחנו חיים, והכירו בה במשך 50 שנה.

שמואל הלפרט: לא יעלה על הדעת לעשות עכשיו שינויים ולומר שבגלל שאין תקציב אז לא מאפשרים לבנות ללמוד.

שרה זיו: אני חושבת שגם הרב שצרנסקי והרב וולף יכולים להעיד על כך שבתקופה של עשר השנים האחרונות הגידול וההתפתחות של המוסדות, ושילוש מספר הלומדים בהכשרת מורים, מעידים על מגמת האגף.

יהודה בדיחי: מ-7 מוסדות בשנת 1990 הגיעו ל-22 מוסדות ב-2002.

זבולון אורלב: אני מדבר על מספר התלמידים.

זבולון אורלב: מספר המוסדות לא אומר לי כלום.

שרה זיו: היה שילוש של מספר התלמידים.

שרה זיו: המגזר החרדי מהווה היום כמעט 25% ממספר המכשירים עצמם להוראה, וחלקם באוכלוסיה הוא לא 25%.

שרה זיו: חבר הכנסת הרב הלפרט, בשלב כלשהו גם הבנות האלה לא תוכלנה להתפרנס מהוראה, והעלויות הן יקרות.

שרה זיו: אנחנו צריכים למצוא דרך שכל הבנות תלמדנה ותהיינה במסגרת חינוכית לשביעות רצונו של המגזר החרדי, ובתוך זה תהיה קבוצה שתכשיר את עצמה להוראה.

שרה זיו: הצגנו בפני חבר הכנסת הרב רביץ הצעה לתכנית שמנסה לפתור את הבעיה של התקצוב, ההשכלה וההוראה גם יחד.

שרה זיו: אני חושבת שגם המגזר החרדי אינו יכול כל הזמן להגיד: בשום פנים ואופן לא יהיה שום שינוי.

שרה זיו: צריך לשקול את השינויים האלה ולראות מה ניתן לעשות וכיצד אפשר לקדם את זה.

שרה זיו: כשאני מדברת למשל על בחינות כניסה לסמינרים המותאמות לדרישות המגזר, אומרים מייד: לא.

שרה זיו: למה לא? כי זה כמו בחינות הבגרות.

שרה זיו: למה לא? כי לא.

שרה זיו: מדובר על בחינות מותאמות.

שרה זיו: אנחנו הצענו לאפשר מסגרת שתקלוט את כל הבנות - זה מחייב הסכמה של משרד האוצר - לרכישת לימודי חינוך במשך שנתיים, ושייפסק הוויכוח.

שרה זיו: הלימודים הרשמיים בסמינרים של "בית יעקב" נמשכים שנתיים, לא 4 שנים.

שרה זיו: כל מערכת ההשכלה הגבוהה היא 4 שנים ואילו פה תעודת מוסמך עדיין קיימת והיא מחייבת לימודים של שנתיים בלבד.

שרה זיו: בג"ץ עוד יגיע גם לזה.

זבולון אורלב: כך את חוסכת כסף.

שרה זיו: אני לא חוסכת כסף, כי הן אחר-כך באות ומושכות תקצוב של שנה ג' לפעמים במשך שבע שנים.

שרה זיו: זה לא בדיוק מה שאתה אומר.

שרה זיו: אמרנו שכל הבנות תוכלנה להיכנס ללימודי חינוך של שנתיים, שישולב בהם חלק ממה שקיים בתכנית ההכשרה.

שרה זיו: בסיום השנתיים תקבלנה כל הבנות תעודות של סיום לימודי החינוך.

שרה זיו: על-פי מכסות ועל-פי התאמה להוראה, שתיבדק במהלך השנתיים, חלק מהבנות תוכלנה להיכנס לשנה שלישית, ואף תוכלנה להיכנס לשנה רביעית אם בנות נישאות ויולדות - גם את המודל הזה כבר בנינו - ואלה יהיו הקבוצה השניה.

שרה זיו: מה שנצמצם בשנתיים הראשונות יאפשר לקלוט את כולן ולהמשיך גם את לימודי ההוראה של שנה ג'.

שרה זיו: הצענו גם מודל, שכל המסיימות בשנה שניה תקבלנה אישור כניסה לעבודה בהוראה על סמך לימודים חלקיים של שנתיים.

שרה זיו: מי שתוכל ותרצה, ואם אנחנו נסכים - "אנחנו" זה המערכת שלכם - תמשיך אחר-כך להוראה ותשלים תוך מספר שנים את לימודיה.

שרה זיו: בדרך זאת כולן תקבלנה השכלה, וגם תלמדנה הוראה.

שרה זיו: יש לנו כבר תכנית מסודרת ומאורגנת שצריך לדון בה.

שרה זיו: לא אמרתי שהיא תורה מסיני, ניתן לתקן אותה.

שרה זיו: אבל להמשיך בדרך הזאת, שכל הבנות גומרות הוראה, ולהצדיק את זה בשם כך שאין במגזר החרדי השכלה גבוהה לבנות ושזאת הדרך היחידה?

שרה זיו: זה לא ילך.

שרה זיו: מכיוון שנצמצם בשנתיים הראשונות את לימודי ההכשרה ונשאיר את לימודי החינוך, יתפנה גם מקום וכסף למסלולים אלטרנטיביים של טכנולוגיה או תחומים אחרים שהמגזר יאשר - לא אני אאשר, ואני גם לא אתן את התעודה על זה.

שרה זיו: ההצעה זאת עלתה ואני חושבת שהיא מתגלגלת במגזר החרדי.

שרה זיו: מה שלא יכול להימשך, שכל שנה יגידו לנו במשרד, כמו שאמר הרב שצרנסקי: תלכו לחבר הכנסת ליצמן או לחבר הכנסת הלפרט ותביאו כסף.

שרה זיו: זה לא שיטה.

שרה זיו: אתם חלק ממערכת החינוך וזה צריך להיות מוסדר פעם אחת ולתמיד.

שרה זיו: אם זה מוכר כהשכלה גבוהה אז צריך גם לתת לזה כיוונים של השכלה גבוהה בחינוך, בתכניות לימודים שיאושרו על-ידי המגזר, אבל במסגרת אפשרית לעבודה, ובתכנון תקציבי נכון.

זבולון אורלב: מה אחוז הלומדות בסמינר שמשתלבות בסופו של דבר בהוראה?

שרה זיו: קשה מאוד לדעת, כי זה לפעמים לשנה ולפעמים לשנתיים, והן פורשות וחוזרות.

יהודה בדיחי: אינטואיטיבית הייתי אומר 15%.

זאב וולף: מר בדיחי התנצל על חלוקת התקציב.

זאב וולף: אנחנו לא באנו לדון היום האם חלוקת התקציב שמר בדיחי עשה היא נכונה או לא נכונה מכיוון שלא עליו תלונתנו ולא על האגף להכשרת עובדי הוראה.

זאב וולף: יש מדעים שונים בהשכלה הגבוהה.

זאב וולף: יש מדעים מעשיים, כמו פיסיקה, כימיה, רפואה וכדומה.

זאב וולף: יש מדעים שאין בהם תועלת מעשית לאף אדם בעולם.

זאב וולף: אם מישהו יודע סינית עתיקה או לא - זה רק בשביל מחקר.

זאב וולף: אבל מה, כשרוצים עם חכם, עם מתורבת, מפתחים בו תחומי חוכמה שונים, מכיוון שכל תחום חוכמה מוסיף בסך הכל לתרבות הכללית של העם.

זאב וולף: המדע שלנו הוא מדע החינוך.

זאב וולף: אני מוכרח לספר בכאב שבנסיעתי באוטובוס לירושלים שמעתי ברדיו את הקריין אומר: "השמרטפייה הלאומית שנקראת מערכת החינוך".

זאב וולף: זה נאמר על רקע פוגרום שערכו תלמידים בבית-ספר עירוני ד' בהרצליה.

זאב וולף: זה אומר שמשהו במדע החינוך צריך תיקון.

זאב וולף: אנחנו משתדלים לשמור את מדע החינוך כדי שדברים כאלה לא יקרו באותו חלק מהעם שנתון תחת השפעתנו.

זאב וולף: אחרים עושים את זה בחלק אחר של העם.

זאב וולף: אני חושב שאנחנו לא היחידים שעושים את זה בהצלחה אבל זה אומר שיש עוד הרבה עבודה ויש מה לעשות, ולא ניכנס כרגע לוויכוח האידיאולוגי.

זאב וולף: באשר להצעה של גברת זיו: אני רוצה לציין שפתחנו אצלנו מגמה של פקידות, לימודים שנמשכים שנה אחת, לבנות שאינן כשירות להוראה.

זאב וולף: בינתיים אף אחד לא מתקצב את זה.

שרה זיו: ההצעה שלי באה לפתור חלק מהבעיה הזאת.

זאב וולף: בסך הכל כשהמדע הוא חינוך, אז עם תוצאות מעשיות אחר-כך כמורות או בלעדיהן - זה מדע כשלעצמו.

זאב וולף: המדע הזה בהחלט משרת את כל העם בצורה זאת או אחרת.

זאב וולף: כשהשאלה היא כמה בוגרות משתלבות בהוראה, התשובה היא קשה מאוד, בשל כמה סיבות.

זאב וולף: הבנות שלנו בדרך כלל הולכות לחינוך העצמאי, ונאמר שמספר המורות זעום, אבל יש כאלה שגם לא תופענה ברשימת משכורות קבועה, שהן ממלאות מקום מתחילת השנה ועד סופה.

זאב וולף: המון בנות עוסקות בשיעורי עזר לתלמידות חלשות, וזה כמובן לא רשום באף מקום פרט למס הכנסה ולביטוח הלאומי.

זאב וולף: מר בדיחי מעריך ש-15% מהבוגרות עוסקות בהוראה.

יהודה בדיחי: 15% עוסקות בהוראה במשרה מלאה.

זאב וולף: כמו כן יש מדריכות בפנימיות.

זאב וולף: עוסקות בחינוך הרבה יותר בוגרות מאשר מה שרשום באופן פורמלי.

זאב וולף: כך או כך, ההצעה של גברת זיו היא בעצם מהפיכה במדיניות.

זבולון אורלב: היא לא מהפיכה.

זבולון אורלב: היא אומרת שהן ילמדו חינוך אך בלי ההכשרה המעשית.

שרה זיו: אני אוסיף אפילו חלק מההכשרה המעשית.

שרה זיו: כולן תוכלנה לצאת לעבודה לאחר השנתיים הראשונות.

זאב וולף: זאת מהפיכה.

זאב וולף: אנחנו כמנהלים לא רשאים להחליט עליה.

זאב וולף: הנושא הונח על שולחנם של גדולי התורה, שמסרו את זה לוועדת רבנים חדשה שהחלה לפעול באופן מאוד אקטיבי.

זאב וולף: אנחנו מחכים לתשובתם.

זאב וולף: אם זה יתקבל, מה טוב.

זאב וולף: בכל אופן, חבל שיהיה קיצוץ.

זאב וולף: כמו כן, לצערנו הרב חבל שבאוניברסיטאות מספר הסטודנטים רק הוכפל ולא שולש.

זבולון אורלב: לא רק זה, אני מניח ששיעור הלומדות בהשכלה גבוהה במגזר החרדי עולה לאין שיעור על שיעור הלומדות בהשכלה גבוהה בכל יתר המגזרים.

זבולון אורלב: צריך לומר גם את זה.

זבולון אורלב: מדינת ישראל לא מספקת השכלה גבוהה לכולם.

שמואל הלפרט: זאת המגמה של מדינת ישראל, לתת השכלה גבוהה לכל אזרחיה.

זבולון אורלב: אם אינני טועה, משנתון של כ-100,000 תלמידים במגזר הממלכתי והממלכתי-דתי, יהודי וערבי, מתחילים שנתון באוניברסיטה לא יותר מ-25,000 סטודנטים.

בנימין שצרנסקי: זה נובע מכך שיש רבים שנכשלים במבחני הבגרות.

זבולון אורלב: לא משנה למה.

זבולון אורלב: הם לא עשו פטנט של מבחני מכון סאלד.

זבולון אורלב: אני מדבר על התקצוב.

זבולון אורלב: המדינה מסבסדת לימודים גבוהים.

זבולון אורלב: על זה היא עוד מסבסדת לימודים גבוהים של תלמידים בישיבות, וגם את זה לא צריך לשכוח.

זבולון אורלב: אני אומר שוב, מהבחינה הזאת יש בעיה.

זבולון אורלב: לסיכום: 1) אני מבין שבשנת הלימודים תשס"ג הבאה עלינו לטובה יהיה קיצוץ של כ-13% במגזר החרדי, מול קיצוץ של 9% במגזר הממלכתי והממלכתי-דתי.

זבולון אורלב: זה נובע כתוצאה מכך שכספים ששוחררו מהרזרבות כתוספות במהלך שנת 2001 לא נכנסו לבסיס התקציב של שנת 2002.

זבולון אורלב: 2) מוסכם במשך עשרות שנים שמערכת החינוך מכירה בצורך של המגזר החרדי שבנותיו ילמדו בשיעורים גבוהים בסמינרים של "בית יעקב" בהיעדר חלופות אחרות.

זבולון אורלב: זאת עובדה נכונה, שאני יכול להעיד עליה.

יהודה בדיחי: עד שנת 1990 לא היה גידול במגזר החרדי בהשכלה הגבוהה.

יהודה בדיחי: מ-1990 אנו חוזים בגידול.

זבולון אורלב: אבל גם עד 1990 שיעור התקצוב של מדינת ישראל לתלמידות סמינר "בית יעקב" היה מעבר לשיעורן באוכלוסיה.

יהודה בדיחי: לא.

יהודה בדיחי: הוא היה 7%.

שמואל הלפרט: אבל הוא לא היה מוגבל על-פי הצורך במורות.

זבולון אורלב: 3) אשר על כן, הוועדה דורשת ממשרד האוצר להמשיך את ההסדר שהיה קיים בתקופה האחרונה ולהסדיר את התקצוב בבסיס על מנת שההסדרים שהיו בשנים עברו ימשכו גם בשנת הלימודים תשס"ג.

זבולון אורלב: 4) הוועדה מבקשת לקבל תשובה תוך חודש ימים.

שרה זיו: צריך לדייק, שהקיצוץ של 13.5% הוא ביחס לשנתיים שלפני כן.

שרה זיו: קודם דווקא היה גידול.

זבולון אורלב: הכל הוא ביחס לשנתיים הקודמות.

זבולון אורלב: אגב, הקיצוץ שדיברנו עליו, 13.5% במגזר החרדי לעומת 9% במגזר הממלכתי, הוא בספטמבר 2002 לעומת ספטמבר 2000.

שמואל הלפרט: אני רוצה להצטרף לדבריה של ד"ר שרה זיו.

שמואל הלפרט: היא אמרה שהנושא הזה טעון טיפול יסודי, כדי שאנחנו לא נעמוד מדי שנה בפני שוקת שבורה, האם לקבל בנות ללימודים, האם יהיה קיצוץ, לפי איזה יחס לקבל תלמידות לסמינרים וכדומה.

שמואל הלפרט: הנושא הזה טעון הסדר יסודי.

שמואל הלפרט: מאחר ואני לא יודע מה תהיה ההיענות של האוצר ומתי, ואם תהיה לגבי ההחלטה שלנו, לכן הייתי מציע, אדוני היושב-ראש, שאתה תמליץ על הקמת ועדת משנה משותפת של ועדת החינוך והתרבות וועדת הכספים, שתסדיר את הנושא הזה בצורה יסודית.

שמואל הלפרט: אנחנו נעמוד על כך שנציג משרד האוצר ישתתף בישיבות ושהנושא של תקצוב הסמינרים יכנס לבסיס התקציב.

שמואל הלפרט: הזמן הוא מאוד קצר, אדוני היושב-ראש.

שמואל הלפרט: אנחנו נמצאים בסוף חודש יוני.

זבולון אורלב: אם בתוך שבועיים לא תתקבל תשובה חיובית ממשרד האוצר, אפנה ליושב-ראש ועדת הכספים ונקים ועדה משותפת עם ועדת הכספים, כדי להגיע להסדר קבע בבסיס לתקצוב מסודר של הסמינרים של "בית יעקב".

בנימין שצרנסקי: מה באשר לנושא הראשון?

זבולון אורלב: 5) באשר לקיצוץ גמול עבור הכנת תלמידות של סמינר "בית יעקב" לבחינות מכון סאלד (המקבילות לבחינות הבגרות) יפנה יושב-ראש הוועדה לשרת החינוך כדי לקבל הסבר ולנסות לגבש הסדר לפתרון הבעיה.

שמואל הלפרט: אני כמעט בטוח שלא תהיה תשובה תוך שבועיים מהאוצר ושתקום ועדה משותפת.

שמואל הלפרט: אני מאוד מבקש שתואיל להזמין לוועדה המשותפת את הממונה על התקציבים באוצר, מפני שלוועדה הזאת יהיו יותר שיניים.

זבולון אורלב: בסדר גמור.

זבולון אורלב: רבותי, תודה רבה.

זבולון אורלב: הישיבה נעולה.